জম্মুতে আইইডি বিস্ফোরণ, শহিদ ২ জওয়ান, আহত ১

ওয়েব ডেস্ক: জম্মু-কাশ্মীরে (Jammu-Kashmir) জঙ্গি হানায় ফের প্রাণ গেল সেনা জওয়ানদের। জম্মুর আখনুর সেক্টরে (Akhnoor Sector) বিস্ফোরণে অন্তত দুইজন সৈনিক শহিদ হয়েছেন। আহত হয়েছেন আরও একজন। প্রাথমিকভাবে সন্দেহ, আইইডি (IED) বিস্ফোরণের মাধ্যমে এই হামলা চালিয়েছে জঙ্গিরা।

জানা গিয়েছে, নিয়ন্ত্রণ রেখার কাছে দুপুর ৩.৩০ নাগাদ বিস্ফোরণ ঘটে। সে সময় ওই চত্বরে প্রহরারত ছিলেন সেনাকর্মীরা। বিস্ফোরণে গুরুতর আহত অবস্থায় তিনজনকে তড়িঘড়ি হাসপাতালে নিয়ে যাওয়া হয়। কিন্তু একজন ক্যাপ্টেন পদমর্যাদার আধিকারিক সহ দু’জন প্রাণ হারান।

আরও পড়ুন: ইভিএমের তথ্য ডিলিট নয়, নির্বাচন কমিশনকে সুপ্রিম নির্দেশ

জম্মু স্থিত ভারতীয় সেনার হোয়াইট নাইট কর্পস ইউনিটের (White Knight Corps Unit) তরফে টুইট করে এই দুঃখজনক ঘটনার খবর নিশ্চিত করা হয়। দুই বীর সেনার প্রতি স্যালুট করে শ্রদ্ধা জানানো হয়।

এই ঘটনার পর নিয়ন্ত্রণ রেখার কাছে আরও সেনা মোতায়েন করা হয়েছে। গোটা এলাকা জুড়ে চলছে চিরুনি তল্লাশি। আহত জওয়ানকে আকাশপথে নিকটবর্তী সেনা হাসপাতালে নিয়ে যাওয়া হয়েছে। তিনি এখন বিপদমুক্ত বলে জানিয়েছেন এক আধিকারিক।